जरूरतमंद छात्रों को आईआईटी की तैयारी कराकर ज्यादा से ज्यादा दाखिले करवाने के लिए देश-विदेश में प्रशंसा पा चुका संस्थान सुपर 30 है। इसके संस्थापक आनंद कुमार खास तौर पर एजुकेशन भास्कर के पाठकों को समय-समय पर बताएंगे- कमजोर पृष्ठभूमि के छात्रों, उनके परिवार के संघर्ष और देश के श्रेष्ठतम तकनीकी संस्थान में प्रवेश की कहानी। पढ़िए पहली कहानी सुरेश की..
पिता ईंट भट्टा मजदूर बेटा आईआईटी दिल्ली में
बीस साल पहले की बात है। बिहार के एक दूरदराज के गांव में पसीने से लथपथ छतरराम ईंट भट्टे में कोयला झोंक रहे थे। घर में पत्नी बीमार थी। बच्चों के लिए भी कुछ खाने की व्यवस्था करनी थी। आमदनी का यही एकमात्र जरिया था। जेठ की गर्मी में थोड़े से पैसे की उम्मीद में वह बिना थमे और बिना रुके लगातार लगे हुए थे। ईंट भट्टे के दम घोंटू धुएं में प्यास से बेहाल। पसीना पोंछते जाते। मगर हाथ थे कि रुकने का नाम ही न लेते। तभी भागकर आते हुए हांफते बेटे सुरेश ने बताया कि मां नहीं रही।
सही इलाज नहीं मिलने के चलते ऐसा हुआ था। छतरराम ने पहली दफा खुद को बेबस महसूस किया। जैसे जीने की उम्मीद ही खत्म हो गई हो। लेकिन यह हताशा ज्यादा समय नहीं रही। खुद अशिक्षित होने के बावजूद उन्होंने तय किया कि उनका बेटा पढ़ेगा, मजदूरी नहीं करेगा। उन्हें लगा कि सिर्फ अच्छी पढ़ाई ही जिंदगी को बेहतर बनाने की राह बना सकती है। कोई और चारा नहीं है।
फिर सुरेश एक सरकारी स्कूल से दसवीं पास करता है। छतरराम की सारी उम्मीदें अब सुरेश पर केंद्रित हो जाती हैं। लेकिन जब वे पटना में दाखिल होते हैं तो आगे की पढ़ाई असंभव लगती है। महंगे स्कूल। उससे महंगी कोचिंग। एक नहीं कई कोचिंग। समझ में नहीं आता किधर जाएं।
कहीं से सुपर 30 का पता चला तो उम्मीद की किरण उसे यहां ले आती है। छतरराम को यह सुनकर बड़ी राहत मिलती है कि यहां न सिर्फ पढ़ाई मुफ्त है बल्कि बच्चे के रहने और खाने-पीने की फिक्र भी उसे नहीं करनी होगी। वह बड़ी आस लिए मेरे सामने खड़ा था। उसने अपनी पूरी कहानी तसल्ली से सुनाई और अपना सपना मुझे सौंप दिया। मुझे दोनों बाप-बेटों की लगन और जुनून पसंद आया। यही एक चीज है, जो सारी मुश्किलों में से भी आपको निकालकर सबसे आगे ले जाती है।
सुरेश ने दो साल कड़ी मेहनत की। विषय को गहराई तक जाकर समझने की अद्भुत ललक उसमें थी। वर्ष 2005 में छतरराम को उसी ईंट भट्टे पर वह जाकर बताता है कि उसका चयन आईआईटी में हो गया है। बाप-बेटे मिठाई का डिब्बा लेकर भरी आंखों से मेरे पास आते हैं। आखिरकार सुरेश दिल्ली आईआईटी में सिविल इंजीनियरिंग के छात्र के रूप में प्रवेश करता है। वक्त पंख लगाकर उड़ता है।
हर छोटी सफलता सुरेश को उत्साहित करती है। इधर वह मेहनत में कोई कसर नहीं छोड़ता, उधर छतरराम भी मौसम की परवाह किए बिना चार पैसे कमाने में कोई बेपरवाही नहीं करते। वक्त को तो बदलना ही था। आज सुरेश एलएंडटी में कार्यरत है। उसे हाल ही में मानव संसाधन विकास मंत्री कपिल सिब्बल के हाथों सम्मानित किया गया। एक प्रतिष्ठित परिवार में सुरेश की शादी हुई। शादी के बाद सुरेश ने अपने मेहनतकश पिता को ईंट भट्टों में ही नहीं छोड़ दिया।
उन्हें पूरे सम्मान से उसने दिल्ली बुलाया, अपने साथ रहने के लिए। जिंदगी का सबसे नामुमकिन सा सपना साकार होता हुआ देखने के लिए। अब सुरेश का परिवार एक एयरकंडीशंड फ्लैट में रहता है, जहां छतरराम अपने बीते वक्त की यादें ताजा करके अक्सर भावुक हो जाते हैं। मुझे लगता है कि एक बार कोई ठान ले कि उसे अपने मौजूदा हालातों से बाहर आना है। फिर कुदरत भी अपना काम करती है। छतरराम और सुरेश की कहानी का यही सबक है।
आनंद कुमार संस्थापक, ‘सुपर 30’ पटना, बिहार
नॉलेज पावर ऑफ कोचिंग
वर्ष 2012 में आईआईटी में एडमिशन लेने वाले करीब आधे स्टूडेंट्स कोचिंग की मदद से यह कामयाबी हासिल
करने में सफल रहे थे।
प्रवेश परीक्षा देने वाले
479,651
क्वालिफाई करने वाले
24,112
काउंसलिंग में शामिल होने वाले
17,465
7.3 पिछले चार सालों में आईआईटी छात्रों की एवरेज ग्रेड।
10
हजार रिसर्च फेलो हर साल तैयार करने का लक्ष्य निर्धारित किया है आईआईटीज ने 2020-25 तक। अभी यह आंकड़ा केवल 1000 है।
- स्त्रोत: आईआईटी-जेईई रिपोर्ट, 2012
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva kas_Deva hin_Deva hin_Deva hin_Deva unk kas_Deva unk hin_Deva unk hin_Deva unk hin_Deva hin_Deva